У Вікіпедыі ёсць артыкулы пра іншых асоб з прозвішчам Ізотаў.
**Уладзімір Леанідавіч Ізотаў** (нар. 6 верасня 1988, Гомель) — беларускі паралімпійскі плывец з парушэннем зроку. Найбольш паспяхова выступае ў плаванні брасам на дыстанцыі 100 м.

Біяграфія
---------

У плаванне прыйшоў ва ўзросце 12 гадоў па прыкладзе маці, якая ўдзельнічала ў спаборніцтвах на нацыянальным узроўні. Прафесійныя трэніроўкі пачаў у 16 гадоў у Гомелі. Выступае ў катэгорыях S12, SB12, SM12 у плаванні брасам, батэрфляем, вольным стылем і на спіне у 50-метровым басейне.

Упершыню выступіў на Чэмпіянаце свету 2006 года ў Дурбане, дзе спаборнічаў у катэгорыі S13 брасам і вольным стылем на дыстанцыі 100 м.

Удзельнічаў у летніх Паралімпійскіх гульнях 2008 у Пекіне, дзе выйграў бронзавы медаль на 100-метроўцы брасам і заняў 11 месца ў плаванні батэрфляем.

На Чэмпіянаце свету 2010 года ў Эйндхавене выйграў срэбны медаль на 100-метроўцы брасам і заняў шостае месца на дыстанцыі 100 м — батэрфляй.

На летніх Паралімпійскіх гульнях 2012 года ў Лондане заваяваў срэбны медаль у плаванні брасам і паказаў 5-ы вынік на дыстанцыі батэрфляем.

Пераможца сусветнага першынства 2013 года ў Манрэалі на дыстанцыі 100 м — батэрфляй. На аналагічнай дыстанцыі заваяваў срэбны медаль, выступаючы на Чэмпіянаце Еўропы 2014 года ў Эйндхавене, а таксама залаты медаль на Чэмпіянаце свету 2015 года ў Глазга.

Выступаючы на летніх Паралімпійскіх гульнях 2016 года стаў чэмпіёнам на дыстанцыі 100 м у плаванні брасам з паралімпійскім рэкордам — 1:06.82 с і заняў 11-е месца на 50-метроўцы батэрфляем. За паспяховае выступленне на Паралімпійскіх гульнях узнагароджаны ордэнам Айчыны III ступені (2016).

Залаты прызёр кантынентальнага форума 2016 года ў Фуншале і сусветнага чэмпіянату 2017 года ў Мехіка на дыстанцыях 100 м брасам. На гэтай жа дыстанцыі стаў срэбным прызёрам Чэмпіяната Еўропы 2018 у Дубліне, дзе выступаў у катэгорыі SB13, а таксама заняў другое месца на Чэмпіянаце свету 2019 года ў Лондане і трэцяе месца на еўрапейскім чэмпіянаце ў Фуншале 2021 года.

Па выніках выступлення на XVI летніх Паралімпійскіх гульнях 2020 года ў Токіа заняў чацвёртае месца ў фінальным заплыве на дыстанцыі 100 м брасам.

Асабістае жыццё
---------------

Скончыў факультэт фізічнай культуры Гомельскага дзяржаўнага ўніверсітэта імя Францыска Скарыны. Жанаты, мае двух дачок. Хобі — музыка; барабаншчык хэві-метал гурта «Grindzilla».

Зноскі
------

1. 1 2  *Юлия Поддубицкая.*. Золотой призер Паралимпиады Владимир Изотов рассказал о безбарьерной среде на Играх и о своей семье (руск.).  Правда Гомель (22 лістапада 2016). Праверана 25 верасня 2021.
2. ↑  Беларусы Андрэй Праневіч і Уладзімір Ізотаў заваявалі залатыя медалі на Паралімпійскіх гульнях у Рыа  (бел.).  Глуская раённая газета «Радзіма» (15 верасня 2016). Праверана 25 верасня 2021.
3. ↑  Владимир Изотов — чемпион мира по плаванию среди паралимпийцев (руск.)(недаступная спасылка).  Телерадиокомпания «Гомель» (7 снежня 2017). Архівавана з першакрыніцы 28 верасня 2021. Праверана 25 верасня 2021.
4. ↑  Белорусский пловец Владимир Изотов занял 4-е место на Паралимпиаде в Токио (руск.).  БелТА (1 верасня 2021). Праверана 25 верасня 2021.

Спасылкі
--------

* Профіль на сайце Міжнароднага паралімпійскага камітэта  (англ.)
* Профіль Архівавана 28 верасня 2021. на сайце *olympics.com*  (англ.)
* Статыстыка выступленняў Архівавана 28 верасня 2021. на сайце *infostradasports.com*  (англ.)

|  |  |
| --- | --- |
| ⚙️   Тэматычныя сайты | Gracenote · МПК |